Predkladacia správa

V jednotlivých členských štátoch Európskej únie v systémoch podpory vedy a techniky existujú agentúry zriadené osobitne na podporu projektov výskumu a vývoja, od ktorých pracovníci výskumu a vývoja žiadajú o podporu tém, ktoré sami navrhujú, tzv. systém podpory „zdola nahor“ („bottom – up“).   

Zriadenie agentúry takéhoto typu na Slovensku, Agentúry na podporu výskumu a vývoja (ďalej len „agentúra“), ustanovuje zákon č. 172/2005 Z. z. o organizácii štátnej podpory výskumu a vývoja. Tento zákon ustanovuje aj konštituovanie jednotlivých orgánov agentúry, ktorými sú predsedníctvo agentúry, riaditeľ agentúry a rady agentúry.   
    
Predsedníctvo agentúry je rozhodujúcim koncepčným a strategickým orgánom agentúry, ktorý je schopný prijímať strategické a kvalifikované rozhodnutia. Preto jeho členovia musia mať potrebný nadhľad pri riešení problémov z oblasti výskumu a vývoja a zohľadňovať nielen trendy vývoja hospodárstva a spoločnosti v Slovenskej republike, ale aj kontext trendov smerovania vednej a technickej politiky Európskej únie. Činnosti predsedníctva agentúry sú špecifikované v § 14, ods. 2 zákona č. 172/2005 Z. z. a o ich závažnosti svedčia aj skutočnosti, že predsedníctvo agentúry schvaľuje koncepciu a hlavné činnosti agentúry, vypracúva návrhy na programy agentúry, vypracúva návrh rozpočtu agentúry, prerokúva ročnú účtovnú uzávierku agentúry, atď. 

Paragraf  14, ods. 3 zákona 172/2005 Z. z. ustanovuje, že predsedníctvo agentúry má 13 členov, z ktorých 12 členov tvoria významní odborníci z oblasti vedy a techniky a 1 je zástupca Ministerstva školstva SR. Odsek 4, § 14 tiež stanovuje, že členmi predsedníctva agentúry sú najmenej 2 zahraniční odborníci. Členstvo v predsedníctve agentúry sa zakladá na princípe vysokej odbornosti a profesionality.  Za člena predsedníctva agentúry môže byť vymenovaná len bezúhonná osoba, ktorá bude zároveň pristupovať k vykonávaniu svojich povinností nestranne. Z dôvodu  vykonávania práce na potrebnej kvalitatívnej úrovni, potreby využívania materiálov Európskej únie a komunikácie so zahraničnými odborníkmi, je znalosť angličtiny člena predsedníctva agentúry vítaná. 

Členov predsedníctva agentúry podľa § 14, ods. 4 zákona č. 172/2005 Z. z. vymenúva a odvoláva vláda Slovenskej republiky na návrh ministra školstva Slovenskej republiky. Tento odsek paragrafu 14 tiež ustanovuje inštitúcie, ktoré navrhujú kandidátov na členov predsedníctva agentúry, a to konkrétne ústredné orgány štátnej správy, v ktorých zriaďovateľskej alebo vecnej pôsobnosti sú právnické osoby štátneho sektora uskutočňujúce výskum, Slovenská akadémia vied, orgány reprezentácie vysokých škôl a reprezentatívne združenia zamestnávateľov.  
 
V súlade s vyššie uvedeným kandidátov do predsedníctva agentúry navrhli: Ministerstvo financií SR, Ministerstvo hospodárstva SR, Ministerstvo pôdohospodárstva SR, Ministerstvo životného prostredia SR, Ministerstvo dopravy, pôšt a telekomunikácií SR, Ministerstvo zdravotníctva SR, Ministerstvo školstva SR, Slovenská akadémia vied, Rada vysokých škôl, Slovenská rektorská konferencia, Asociácia zamestnávateľských zväzov a združení SR, Republiková únia zamestnávateľov a Slovenská obchodná a priemyselná komora.

Navrhovaní členovia predsedníctva agentúry, predkladaní na schválenie vládou Slovenskej republiky, spĺňajú požadované ustanovenia odsekov 3 a 4 § 14 zákona č. 172/2005 Z. z.. Odborné zameranie navrhovaných členov je uvedené v Prílohe 1. Stručný životopis navrhovaných členov predsedníctva agentúry je uvedený v Prílohe 2.

Predkladaný materiál podľa bodu 3.1.5 „Metodického pokynu na prípravu a predkladanie materiálov na rokovanie vlády SR“ nebolo potrebné predložiť na medzirezortné pripomienkové konanie, nakoľko predmetom materiálu sú personálne návrhy.